
REPUBLIKA HRVATSKA 
TRGOVAČKI SUD U ZAGREBU
STALNA SLUŽBA 
Karlovac, Ljudevita Šestića 4

U  I M E  R E P U B L I K E  H R V A T S K E
R J E Š E N J E

Trgovački sud u Zagrebu, Stalna služba, po sucu Goranki Boljkovac, kao stečajnom sucu, u povodu prijedloga predlagatelja FINANCIJSKE AGENCIJE, Zagreb, Ulica grada Vukovara 70, za otvaranje stečajnog postupka nad dužnikom NOGOMETNI KLUB "MAKSIMIR", Zagreb, Oboj 1, OIB 27850223687, kojeg zastupa punomoćnik Pero Lozica, odvjetnik u Odvjetničkom društvu Kapor i Partneri d.o.o., Zagreb, Gajeva 2a, dana 27. siječnja 2017. godine  

r i j e š i o    j e

I. Odbacuje se prijedlog za otvaranje stečajnog postupka nad dužnikom KOVAČ TRADE d.o.o., Zagreb, Preradovićeva 18, OIB 47196051845, od 17. svibnja 2016. godine.

II. Rješenje ovog suda posl.br. 4 St-4402/16-3 od 28. prosinca 2016. godine stavlja se izvan snage.

Obrazloženje

FINA-a Regionalni centar Zagreb, podnijela je ovom sudu dana 17. svibnja 2016. prijedlog za otvaranje stečajnog postupka nad dužnikom KOVAČ TRADE d.o.o., Zagreb, Preradovićeva 18, OIB 47196051845.

Prijedlog je podnesen temeljem odredbe članka 444. stavak 2. Stečajnog zakona (Narodne novine broj 71/15, dalje u tekstu: SZ-a). U prijedlogu predlagatelj navodi da na dan 1. rujna 2015. godine dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 418 dana, u ukupnom iznosu od 60.138,75 kn, te da dužnik ima dva zaposlena. Predlagatelj nadalje navodi da na temelju čl. 114. st. 3. SZ-a FINA oslobođena plaćanja predujma za namirenje troškova stečajnog postupka. 

Odredbom članka 110. stavka 1. SZ-a propisano je da je Financijska agencija dužna podnijeti prijedlog za otvaranje stečajnoga postupka ako pravna osoba u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju do 120 dana, u roku od 8 dana od isteka toga razdoblja, osim ako su ispunjene pretpostavke iz članka 428. istog Zakona. Odredbom čl. 444. st. 2. alineja 2. SZ-a propisno je da je iznimno od roka iz čl. 110. st. 1. toga Zakona, Financijska agencija dužna je za pravne osobe koje na dan stupanja na snagu toga Zakona u Očevidniku redoslijeda osnova za plaćanje imaju evidentirane neizvršene osnove za plaćanje u neprekinutom razdoblju od 120 dana podnijeti prijedlog za otvaranje stečajnoga postupka najkasnije deset mjeseci, ali ne ranije od osam mjeseci od dana stupanja na snagu toga Zakona za pravnu osobu koja u Očevidniku redoslijeda osnova za plaćanje imaju evidentirane neizvršene osnove za plaćanje u neprekinutom razdoblju od 120 dana i dva ili više zaposlenih.

Odredbom čl. 5. st. 1. SZ-a propisano je da se stečajni postupak može otvoriti ako sud utvrdi postojanje stečajnoga razloga; odredbom st. 2. istog članka propisano je da su stečajni razlozi nesposobnost za plaćanje i prezaduženost. 

Dužnik je podneskom od 23. siječnja 2017. godine izvijestio sud da kod dužnika ne postoje stečajni razlozi, budući da žiro račun dužnika više nije blokiran, o čemu uz podnesak dostavlja u spis potvrdu FINA-e od 23. siječnja 2017. godine, iz koje proizlazi da na dan izdavanja potvrde nepodmirene obveze iznose 0,00 kn, odnosno da žiro račun dužnika više nije u blokadi. 

Dakle, dužnik je postao sposoban za plaćanje, slijedom čega proizlazi da kod dužnika ne postoji stečajni razlog nesposobnosti za plaćanje, pa je prijedlog za otvaranje stečajnog postupka nad dužnikom valjalo odbaciti te riješiti kao u točci I. izreke ovog rješenja. 

Ujedno je sud pod točkom II. izreke ovog rješenja stavio izvan snage rješenje suda od 28. prosinca 2016. godine, kojim je osoba ovlaštena za zastupanje dužnika bila pozvana na platež predujma u iznosu od 1.000,00 kn u Fond za namirenje troškova stečajnog postupka.
 
U Karlovcu, 27. siječnja 2017. godine
                                   
                                                                                                                 Sudac: 
                                                                                                                Goranka Boljkovac, v.r.

		Za točnost otpravka-
	 ovlašteni službenik:
	 Renata Klokočki


Uputa o pravnom lijeku:	
Protiv ovog rješenja dopuštena je žalba 
u roku od 8 dana, koja se podnosi u tri primjerka,
Visokom trgovačkom sudu Republike Hrvatske,
putem ovog suda.

